Seu de Bristón

A seu d'a Santa y Indivisible Trinidat de Bristón, u seu de Bristón (The Cathedral Church of the Holy and Undivided Trinity en anglés), ye una seu bispal situata en a ciudat anglesa de Bristón, en a rechión d'o Sud-ueste d'Anglaterra y condau de Bristón. A seu, que fue construyita en os sieglos XII-XIV, ye en estilo normando, un estilo romanico propio de territorios colonizatos por os normandos, de transición entre o romanico y o gotico, encara que mas amanato a o primer d'istos estilos. L'edificio ye actualment d'a Ilesia anglicana, y ye a seu d'a diocesi de Bristón, establita en 1542 por os anglicanos. Sindembargo, a fundación yera anterior, y yera en realidat l'edificio principal d'un monesterio establito en 1140. Historia d'a seu de Bristón L'edificio d'a seu fue construyito en 1140 con o nombre de St Augustine's Abbey u abadía de San Agustín, por Robert Fitzharding, un rico hombre local, que tamién fació construyir o castiello de Berkeley ta esfender os accesos ta Bristón y o estuario d'o río Severn. D'entre o sieglo XII se bi construyioron nuevos edificios de piedra, toz en estilo normando (nomás bi ha actualment a casa abacial y a sala capitolar, a mas d'una puerta d'estilo romanico que yera en as cambras de l'abat). En 1216-1234, con o abat Dabid, se construyió a capiella de lady Elder (1220). En 1298-1332, con l'abat Edward Knowle se reconstruyió a parte oriental de l'abadía. L'abat John Newland (1481-1515) escomenzó a reconstrucción d'a nau, encara que ista reconstrución restó incompleta en 1539, cuan os anglicanos proclamaron a disolución d'as órdens monasticas, y a nau fue enderrocada. Asinas, en 1542 l'antiga ilesia monastica se convertió en a seu d'una nueva diocesi, a diocesi de Bristón, que fue consagrata a la Santisma Trinidat. En o sieglo XIX s'anyadió una nueva nau, disenyata por l'arquitecto George Edmund Street. Ista nau yera armoniosa con o conchunto arquitectonico medieval, y a ceremonia d'devantadera d'a nau estió o 23 d'octubre de 1877, encara que a portalada occidental con as suyas torres chemelas no se remató dica 1888. Vinclos externos Se veigan as imáchens de Commons sobre a Seu de Bristón. (en) Pachina web oficial d'a Seu de Bristón. (fr) Ficha en a pachina web Structurae.de.